### NN 72/2025 (23.4.2025.), Zakon o izmjenama i dopunama Zakona o igrama na sreću

HRVATSKI SABOR

937

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O IGRAMA NA SREĆU

Proglašavam Zakon o izmjenama i dopunama Zakona o igrama na sreću, koji je Hrvatski sabor donio na sjednici 11. travnja 2025.

Klasa: 011-02/25-02/41
 Urbroj: 71-10-01/1-25-2
 Zagreb, 17. travnja 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA
 ZAKONA O IGRAMA NA SREĆU

Članak 1.

U Zakonu o igrama na sreću (»Narodne novine« br. 87/09., 35/13., 158/13., 41/14., 143/14. i 114/22.) u članku 8. stavku 1. u uvodnoj rečenici riječi: »organizacija koje« zamjenjuju se riječju: »koji«.

U točki 8. iza riječi: »društva« briše se točka, stavlja se zarez i dodaju točke 9. i 10. koje glase:

»9. se bave psihosocijalnim osnaživanjem i podizanjem kvalitete življenja braniteljsko-stradalničke populacije iz Domovinskog rata te promicanjem i očuvanjem vrijednosti Domovinskog rata,

10. se bave demografskom revitalizacijom Republike Hrvatske.«.

Članak 2.

U članku 13. stavak 1. mijenja se i glasi:

»(1) Sudjelovanje u lutrijskoj igri dopušteno je samo punoljetnim osobama koje sukladno ovome Zakonu i pravilima pojedine igre ispunjavaju uvjete za sudjelovanje u pojedinoj igri (kolu ili seriji).«.

Iza stavka 1. dodaje se novi stavak 2. koji glasi:

»(2) U slučaju sumnje u ispunjenje uvjeta punoljetnosti, sudionik u lutrijskoj igri dužan je dokazati punoljetnost identifikacijskom ispravom.«.

Dosadašnji stavci 2. i 3. postaju stavci 3. i 4.

Članak 3.

U članku 18. stavak 3. mijenja se i glasi:

»(3) Porez na dobitke plaća se po stopi od 10 % na dobitke iznad 100,00 eura do 1500,00 eura, po stopi od 15 % na dobitke iznad 1500,00 eura do 4000,00 eura, po stopi od 20 % na dobitke iznad 4000,00 eura do 70.000,00 eura, a po stopi od 30 % na dobitke iznad 70.000,00 eura.«.

Članak 4.

U članku 32. stavku 1. točki 15. iza riječi: »priređivanja« briše se točka i stavlja zarez te se dodaje točka 16. koja glasi:

»16. da krši odredbe ovoga Zakona koje se odnose na provođenje mjera društveno odgovornog priređivanja igara na sreću.«.

Članak 5.

U članku 38. stavci 1. i 2. mijenjaju se i glase:

»(1) Za priređivanje igara na sreću u casinima plaća se godišnja naknada, sukladno članku 31. ovoga Zakona, u iznosu od 100.000,00 eura za svaki casino. Za svako otvaranje casina tijekom godine plaća se godišnja naknada u punom iznosu.

(2) Za priređivanje casino igara putem interaktivnih prodajnih kanala on-line igranja plaća se godišnja naknada, sukladno članku 31. ovoga Zakona u iznosu od 600.000,00 eura.«.

Članak 6.

U članku 46. stavak 2. mijenja se i glasi:

»(2) Uplate za igre klađenja primaju se na uplatnim mjestima kladionica i putem samoposlužnih terminala na uplatnim mjestima kladionica, u prostorima casina i automat klubova.«.

Članak 7.

Naslov iznad članka 49. mijenja se i glasi: »Identifikacija igrača i zabrana sudjelovanja maloljetnika u igrama na sreću na uplatnim mjestima kladionica«.

Članak 49. mijenja se i glasi:

»(1) Sudjelovanje u igrama klađenja i igrama na automatima koje se priređuju na uplatnim mjestima kladionica dopušteno je samo osobama koje su se identificirale.

(2) Zabranjuje se posjet uplatnim mjestima kladionica i sudjelovanje u igrama na sreću osobama mlađim od 18 godina.

(3) Odgovornost za provođenje zabrana iz stavaka 1. i 2. ovoga članka snosi priređivač.«.

Članak 8.

U članku 51. stavci 1. i 2. mijenjaju se i glase:

»(1) Za priređivanje klađenja putem uplatnih mjesta i samoposlužnih terminala plaća se godišnja naknada, sukladno članku 31. ovoga Zakona, u iznosu od 200.000,00 eura.

(2) Za priređivanje igara klađenja putem interaktivnih prodajnih kanala on-line igranja plaća se godišnja naknada, sukladno članku 31. ovoga Zakona, u iznosu od 400.000,00 eura.«.

Članak 9.

U članku 52. stavak 2. mijenja se i glasi:

»(2) Porez na dobitke plaća se po stopi od 10 % na dobitke do 1500,00 eura, po stopi od 15 % na dobitke iznad 1500,00 eura do 4000,00 eura, po stopi od 20 % na dobitke iznad 4000,00 eura do 70.000,00 eura te po stopi od 30 % na dobitke iznad 70.000,00 eura.«.

Članak 10.

U članku 58. stavak 1. mijenja se i glasi:

»(1) Za priređivanje igara na sreću na automatima plaća se godišnja naknada sukladno članku 31. ovoga Zakona u iznosu od 2000,00 eura po automatu. Ako priređivač u automat klubu priređuje igru na sreću na elektronskom roulettu do šest igraćih mjesta, plaća i godišnju naknadu u iznosu od 8000,00 eura, a iznad šest igraćih mjesta 10.000,00 eura. Prilikom stavljanja u uporabu novih automata tijekom godine plaća se godišnja naknada po automatu u punom iznosu.«.

Članak 11.

Naslov iznad članka 60. mijenja se i glasi: »Identifikacija igrača i zabrana sudjelovanja maloljetnika u igrama na sreću u automat klubovima«.

Članak 60. mijenja se i glasi:

»(1) Posjet i sudjelovanje u igrama na sreću koje se priređuju u automat klubovima dopušteno je samo osobama koje su se identificirale.

(2) Zabranjuje se posjet automat klubovima i sudjelovanje u igrama na sreću osobama mlađim od 18 godina.

(3) Odgovornost za provođenje zabrana iz stavaka 1. i 2. ovoga članka snosi priređivač.«.

Članak 12.

U članku 66. stavak 2. mijenja se i glasi:

»(2) Obveza čuvanja tajnosti nije povrijeđena u slučajevima u kojima sukladno odredbama općeg poreznog propisa ne postoji obveza čuvanja porezne tajne, u slučajevima kada je priređivač obvezan postupati sukladno propisima kojima se uređuje sprječavanje pranja novca i financiranja terorizma te prilikom razmjene podataka o isključenim igračima sukladno odredbama ovoga Zakona.«.

Članak 13.

Naslov iznad članka 67. mijenja se i glasi: »Društveno odgovorno priređivanje igara na sreću«.

Članak 67. mijenja se i glasi:

»(1) Igre na sreću moraju se priređivati na društveno odgovoran način pri čemu se posebno mora voditi računa o zaštiti maloljetnika, prevenciji ovisnosti o igrama na sreću te zaštiti osobnih podataka sudionika u igrama na sreću.

(2) Priređivač igara na sreću iz članka 3. stavaka 3. i 4. ovoga Zakona svojom odlukom propisuje radno vrijeme u razdobljima od ponedjeljka do subote.

(3) Zabranjuje se priređivanje igara na sreću nedjeljom u prostorima u kojima se priređuju igre na sreću iz članka 5. stavka 1. ovoga Zakona.

(4) Priređivač igara na sreću iz članka 3. stavaka 3. i 4. ovoga Zakona može samostalno odrediti 16 radnih nedjelja u godini. Priređivač je obvezan odluku o radnim nedjeljama dostaviti Ministarstvu financija do kraja prosinca tekuće godine za sljedeću godinu.

(5) Iznimno od stavaka 3. i 4. ovoga članka, dozvoljeno je priređivanje igara na sreću nedjeljom u casinu koji se nalazi u ugostiteljskom objektu skupine »hoteli« ili je njegov sastavni dio i na prodajnom mjestu poslovnog partnera Hrvatske Lutrije d.o.o. u kojem se priređuju isključivo lutrijske igre.

(6) Vlada Republike Hrvatske uredbom će odrediti minimalnu udaljenost prostora za igre na sreću od drugih objekata i ustanova, javne prostore u kojima se mogu priređivati lutrijske igre, vanjsko uređenje i oglašavanje na vanjskim dijelovima prostora za igre na sreću te prostore u kojima je obvezna primjena tehničkog modela identifikacije igrača.«.

Članak 14.

Iza članka 67. dodaju se naslovi iznad članaka i članci 67.a do 67.e koji glase:

»Zabrana oglašavanja u medijima, sadržajima i događanjima za djecu i mladež

Članak 67.a

(1) Zabranjeno je oglašavanje igara na sreću u svim medijima, sadržajima i na događanjima namijenjenima djeci i mladeži.

(2) Zabrana iz stavka 1. ovoga članka odnosi se na priređivače igara na sreću, pružatelje medijskih usluga, pružatelje elektroničkih publikacija, izdavače i organizatore događanja.

Oglašavanje u medijima

Članak 67.b

(1) Zabranjeno je oglašavanje igara na sreću putem interneta, u svim audiovizualnim i radijskim programima te sadržajima elektroničkih publikacija u vremenu od 6:00 do 23:00 sata.

(2) Zabranjeno je oglašavanje igara na sreću u tiskanim medijima.

(3) Zabrana iz stavaka 1. i 2. ovoga članka odnosi se na priređivače igara na sreću, pružatelje medijskih usluga, pružatelje elektroničkih publikacija, pružatelje usluga oglašavanja i izdavače.

(4) U sadržaju koji se objavljuje u elektroničkim publikacijama ne smiju biti uključene poveznice koje na bilo koji način vode na stranice priređivača igara na sreću.

(5) Iznimno od stavaka 1. i 2. ovoga članka, dozvoljeno je oglašavanje lutrijskih igara niskog rizika.

(6) Lutrijske igre niskog rizika iz stavka 5. ovoga članka su igre kod kojih igrač saznaje ishod igre do najviše jedan puta dnevno te instant i ekspres lutrijske igre koje koriste papirnate srećke.

(7) Iznimno od stavka 1. ovoga članka, dozvoljeno je oglašavanje na mrežnim stranicama priređivača igara na sreću iz članka 3. stavaka 3. i 4. ovoga Zakona.

(8) Zabranjuje se oglašavanje koje poziva osobe na igranje igara na sreću ponudom bonusa, besplatnih vrtnji i sličnih pogodnosti, osim na mrežnim stranicama priređivača igara na sreću iz članka 3. stavaka 3. i 4. ovoga Zakona.

(9) Oglašavanje igara na sreću mora sadržavati sljedeće poruke upozorenja:

a) upozorenje da igre na sreću mogu uzrokovati ovisnost,

b) upozorenje o zabrani sudjelovanja maloljetnika u igrama na sreću.

Oglašavanje na javno vidljivim površinama

Članak 67.c

(1) Zabranjuje se oglašavanje igara na sreću na svim javno vidljivim površinama.

(2) Zabrana iz stavka 1. ovoga članka odnosi se na priređivače igara na sreću i pružatelje usluga oglašavanja.

(3) Iznimno od stavka 1. ovoga članka, dozvoljeno je oglašavanje na vanjskim dijelovima prostora u kojima se priređuju igre na sreću, a koje ne poziva osobe na igranje igara na sreću.

(4) Vanjski izgled prostora casina, automat klubova i uplatnih mjesta kladionica mora biti takav da onemogućuje uvid u stolove za igre na sreću, automate za igre na sreću, samoposlužne terminale za klađenje te ponudu i rezultate igara klađenja.

(5) Odredba stavka 4. ovoga članka ne primjenjuje se na vanjski izgled prostora casina u unutarnjem dijelu ugostiteljskih objekata skupine »hoteli« kategorije četiri ili više zvjezdica.

Sponzorstvo i ostali načini oglašavanja igara na sreću

Članak 67.d

(1) Sponzorsko oglašavanje priređivača igara na sreću može sadržavati naziv tvrtke, prikaz znaka i prepoznatljive oznake usluge priređivača, ali ne smije sadržavati druga obilježja koja pozivaju ili upućuju na igre na sreću.

(2) Nije dozvoljeno pojavljivanje poznatih osoba i osoba od medijskog utjecaja u oglašavanju igara na sreću putem interneta, audiovizualnim i radijskim programima, sadržajima elektroničkih publikacija, tiskanim medijima i na javno vidljivim površinama.

(3) Zabranjuje se kreatorima sadržaja na društvenim mrežama promocija i oglašavanje igara na sreću i videoprijenos uživo (live stream) igara na sreću.

(4) Ograničenja sponzorskog oglašavanja iz stavka 1. ovoga članka odnose se na priređivače igara na sreću i korisnike sponzorstva.

Postupak isključenja igrača i registar isključenih igrača

Članak 67.e

(1) Igrač koji sudjeluje u igri na sreću iz članka 5. stavka 1. točaka 2., 3. i 4. ovoga Zakona i lutrijskim igrama na daljinu može zatražiti isključenje iz igre podnošenjem zahtjeva putem obrasca za isključenje priređivaču pisanim ili elektroničkim putem, kao i elektroničkim putem neposredno u registar isključenih igrača.

(2) Zahtjev putem obrasca za isključenje iz igre, uz suglasnost igrača iz stavka 1. ovoga članka, neposredno u registar može podnijeti i ovlašteni djelatnik Hrvatskog zavoda za socijalni rad, ustanove za zaštitu obitelji te zdravstvene ustanove koje se bave zaštitom mentalnog zdravlja i liječenjem ovisnosti.

(3) Zahtjev iz stavka 2. ovoga članka, bez suglasnosti igrača, može podnijeti i tijelo koje je nadležno za provedbu zaštitne mjere i posebne obveze izrečene u sudskom postupku.

(4) Priređivač, ovlašteni djelatnik ustanove iz stavka 2. ovoga članka i tijelo iz stavka 3. ovoga članka dužni su dostaviti podatke o isključenim igračima u registar neposredno po zaprimanju zahtjeva za isključenje, a najkasnije u roku od 24 sata od zaprimanja.

(5) Priređivač je dužan osigurati da igrač iz stavaka 1., 2. i 3. ovoga članka ne sudjeluje u igrama na sreću.

(6) Hrvatski zavod za javno zdravstvo uspostavlja i vodi registar isključenih igrača koji sadrži podatke o isključenim igračima.

(7) Ministar financija propisuje pravilnicima sadržaj obrasca za isključenje te način isključenja igrača.

(8) Ministar zdravstva, uz prethodnu suglasnost ministra financija, propisuje pravilnikom sadržaj i način vođenja registra isključenih igrača te podatke koje registar mora sadržavati.«.

Članak 15.

U članku 69. stavku 1. iza prve rečenice dodaje se nova rečenica koja glasi: »Iznimno od navedenog, Ministarstvo financija u okviru svoje djelatnosti može priređivati nagradne igre u opće porezne svrhe.«.

Iza stavka 5. dodaje se novi stavak 6. koji glasi:

»(6) Iznimno od stavka 5. ovoga članka, na pravila nagradne igre koju priređuje Ministarstvo financija ne izdaje se odobrenje.«.

Dosadašnji stavci 6. do 10. postaju stavci 7. do 11.

Članak 16.

Naslov iznad članka 72. mijenja se i glasi: »PREKRŠAJNE ODREDBE«.

U članku 72. stavku 1. točka 27. mijenja se i glasi:

»27. ako dopusti sudjelovanje u lutrijskoj igri osobi koja nije punoljetna (članak 13. stavak 1.),«.

Iza točke 27. dodaju se nove točke 28. i 29. i točke 30. do 42. koje glase:

»28. ako dopusti sudjelovanje u igrama klađenja i igrama na automatima koje se priređuju na uplatnim mjestima kladionica osobi koja se nije identificirala ili ako dopusti posjet uplatnim mjestima kladionica i sudjelovanje u igrama na sreću osobi mlađoj od 18 godina (članak 49. stavci 1. i 2.),

29. ako dopusti posjet i sudjelovanje u igrama na sreću koje se priređuju u automat klubovima osobi koja se nije identificirala i osobi mlađoj od 18 godina (članak 60. stavci 1. i 2.),

30. ako se ne pridržava odluke o radnom vremenu u razdoblju od ponedjeljka do subote (članak 67. stavak 2.),

31. ako se ne pridržava odredbe o neradnoj nedjelji i odredbe o 16 radnih nedjelja u godini (članak 67. stavci 3. i 4.),

32. ako u medijima, sadržajima i na događanjima namijenjenima djeci i mladeži oglasi igre na sreću (članak 67.a stavak 1.),

33. ako putem interneta, u audiovizualnim i radijskim programima te sadržajima elektroničkih publikacija u nedozvoljenom vremenu oglasi igru na sreću (članak 67.b stavak 1.),

34. ako u tiskanim medijima oglasi igru na sreću (članak 67.b stavak 2.),

35. ako u sadržaju objavljenom u elektroničkim publikacijama objavi sadržaj u koji je uključena poveznica koja na bilo koji način vodi na stranicu priređivača igara na sreću (članak 67.b stavak 4.),

36. ako oglasi igru na sreću ponudom bonusa, besplatnih vrtnji i sličnih pogodnosti protivno odredbi ovoga Zakona (članak 67.b stavak 8.),

37. ako oglasi igre na sreću bez propisanih poruka upozorenja (članak 67.b stavak 9.),

38. ako oglasi igru na sreću na javno vidljivoj površini (članak 67.c stavak 1.),

39. ako vanjski izgled prostora automat kluba, casina ili uplatnog mjesta kladionice nije uređen na propisan način (članak 67.c stavak 4.),

40. ako u sponzorskom oglasu koristi obilježja koja pozivaju ili upućuju na igre na sreću (članak 67.d stavak 1.),

41. ako se u oglašavanju igara na sreću putem interneta, u audiovizualnim i radijskim programima, sadržajima elektroničkih publikacija, tiskanim medijima i na javno vidljivim površinama pojavljuju poznate osobe i osobe od medijskog utjecaja (članak 67.d stavak 2.),

42. ako priređivač u propisanom roku ne dostavi podatke o isključenim igračima u registar isključenih igrača i ne isključi iz igre igrača upisanog u registar isključenih igrača (članak 67.e stavci 4. i 5.),«.

Dosadašnje točke 28. i 29. postaju točke 43. i 44.

Članak 17.

U članku 73. iza stavka 2. dodaju se novi stavci 3. i 4. koji glase:

»(3) Novčanom kaznom od 3980,00 do 6630,00 eura kaznit će se fizička osoba koja oglasi igru na sreću putem interneta, u audiovizualnim i radijskim programima, sadržajima elektroničkih publikacija, u tiskanim medijima ili na javno vidljivim površinama (članak 67.b stavci 1. i 2., članak 67.c stavak 1.).

(4) Novčanom kaznom od 3980,00 do 6630,00 eura kaznit će se fizička osoba, kreator sadržaja koji na društvenim mrežama promovira i oglašava igre na sreću ili priredi videoprijenos uživo (live stream) igara na sreću (članak 67.d stavak 3.).«.

Dosadašnji stavci 3., 4., i 5. postaju stavci 5., 6. i 7.

Članak 18.

U članku 76. stavku 1. broj: »28.« zamjenjuje se brojem: »43.«.

PRIJELAZNE I ZAVRŠNE ODREDBE

Članak 19.

(1) Priređivači igara na sreću koji priređuju igre klađenja na samoposlužnim terminalima u ugostiteljskim objektima dužni su uskladiti svoje poslovanje s odredbom članka 46. stavka 2. koja je izmijenjena člankom 6. ovoga Zakona do 1. siječnja 2026.

(2) Zahtjevi za izdavanje odobrenja za primanje uplata klađenja putem samoposlužnih terminala postavljenih u ugostiteljskim objektima podneseni do stupanja na snagu ovoga Zakona dovršit će se sukladno odredbama Zakona o igrama na sreću (»Narodne novine« br. 87/09., 35/13., 158/13., 41/14., 143/14. i 114/22.).

(3) Priređivači igara na sreću koji priređuju igre klađenja na samoposlužnim terminalima i na automatima na uplatnim mjestima kladionica dužni su uskladiti svoje poslovanje s odredbom članka 49. stavka 1. koja je izmijenjena člankom 7. ovoga Zakona do 1. siječnja 2026.

(4) Hrvatski zavod za javno zdravstvo dužan je uspostaviti registar isključenih igrača iz članka 67.e stavka 6. koji je dodan člankom 14. ovoga Zakona do 30. lipnja 2026.

(5) Hrvatski zavod za javno zdravstvo dužan je do uspostave registra isključenih igrača formirati kontaktnu točku za razmjenu podataka o isključenim igračima u roku od 90 dana od dana stupanja na snagu ovoga Zakona.

(6) Priređivači igara na sreću dužni su razmjenjivati podatke o isključenim igračima u roku od 90 dana od dana uspostave kontaktne točke iz stavka 5. ovoga članka.

(7) Priređivači igara na sreću dužni su uskladiti svoje poslovanje s odredbama članka 67. stavaka 3. i 4. koji su izmijenjeni člankom 13. ovoga Zakona, i odredbama članka 67.b stavaka 1., 2., 8. i 9., članka 67.c stavaka 1., 3. i 4. i članka 67.d stavaka 1. i 2. koji su dodani člankom 14. ovoga Zakona do 1. siječnja 2026.

Članak 20.

(1) Vlada Republike Hrvatske donijet će uredbu iz članka 67. stavka 6. koji je izmijenjen člankom 13. ovoga Zakona u roku od 90 dana od dana stupanja na snagu ovoga Zakona.

(2) Ministar financija uskladit će provedbene propise Zakona o igrama na sreću (»Narodne novine« br. 87/09., 35/13., 158/13., 41/14., 143/14. i 114/22.) u roku od 90 dana od dana stupanja na snagu ovoga Zakona:

a) Pravilnik o prostornim i tehničkim uvjetima za priređivanje igara na sreću u casinima, na automatima i uplatnim mjestima kladionica (»Narodne novine« br. 38/10., 130/10., 69/11., 15/12., 151/14. i 36/20.),

b) Pravilnik o priređivanju igara klađenja na daljinu (»Narodne novine« br. 8/10., 63/10. i 22/15.),

c) Pravilnik o priređivanju igara na sreću u casinima putem interaktivnih prodajnih kanala on-line igranja (»Narodne novine« broj 78/10.),

d) Pravilnik o priređivanju lutrijskih igara (»Narodne novine« br. 78/10., 69/11., 22/15., 45/16. i 101/18.),

e) Pravilnik o obveznim evidencijama za obračun naknade od priređivanja igara na sreću (»Narodne novine« br. 8/15., 144/22. i 122/23.).

(3) Ministar zdravstva donijet će pravilnik iz članka 67.e stavka 8. koji je dodan člankom 14. ovoga Zakona u roku od šest mjeseci od dana stupanja na snagu ovoga Zakona.

(4) Stupanjem na snagu uredbe iz stavka 1. ovoga članka prestaju važiti odredbe iz članka 12. i članka 13. stavka 5. Pravilnika o priređivanju lutrijskih igara (»Narodne novine« br. 78/10., 69/11., 22/15., 45/16. i 101/18.) te odredbe članka 8. stavka 2., članka 28. stavka 3., članka 36. stavka 2. i članka 37. stavka 3. Pravilnika o prostornim i tehničkim uvjetima za priređivanje igara na sreću u casinima, na automatima i uplatnim mjestima kladionica (Narodne novine br. 38/10., 130/10., 69/11., 15/12., 151/14. i 36/20.).

Članak 21.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/24-01/53
 Zagreb, 11. travnja 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.